એ જે પણ હોય પરંતુ હવે ચર્ચ ખુલ્લેઆમ રાજનીતિના મેદાનમાં રાષ્ટ્રવાદી પક્ષો વિરુદ્ધ ઊતરી આવ્યું છે. હવે જોવાનું એ છે કે, હિન્દુ સમાજ આ અંગે શો વિચાર કરે છે ? ચર્ચનો રાષ્ટ્રવાદીઓને હરાવવાનો પત્રાચારનો જવાબ મતદાન થકી કેવી રીતે આપે છે. ચૂંટણીપંચ અને સમાજના પ્રબુદ્ધ વર્ગને ભારતીય લોકશાહીમાં ચર્ચના અનુચિત હસ્તક્ષેપ અને તેની રાજનૈતિક અવળચંડાઈ પ્રત્યે ધ્યાન આપવું જોઈએ. ચર્ચનું આ કદમ ભારતના બંધારણ અને ન્યાયાલયની પણ અવમાનના છે. સર્વોચ્ચ ન્યાયાલયે સ્પષ્ટ રીતે કહ્યું છે કે, કોઈપણ ધાર્મિક નેતા પોતાના સમુદાયના લોકોને કોઈ ઉમેદવાર કે પક્ષના સમર્થન કે વિરુદ્ધમાં મતદાન કરવાનું ન કહી શકે, પરંતુ અહીં ચર્ચનું આચરણ ભારતના બંધારણની વિરુદ્ધ છે, ઉપરાંત પાદરીના પત્ર થકી ચર્ચની નિયત પણ ખુલ્લી પડી જાય છે.